Alea, dievča mora (7)
V zajatí prísahy

Vyšlo aj v tlačovej podobe

Objednať môžete na
www.fragment.sk

www.albatrosmedia.sk

Tanya Stewnerová

Alea, dievča mora (7) – V zajatí prísahy – e-kniha

Copyright © Albatros Media a. s., 2023

Všetky práva vyhradené.
Žiadna časť tejto publikácie nesmie byť rozširovaná
bez písomného súhlasu majiteľov práv.

Tanya Stewnerová nezahorela láskou ku knihám na prvý pohľad. Keďže jej učiteľka na základnej škole povedala, že sa pravdepodobne nikdy nenaučí správne písať a čítať, vášeň k písaniu sa v nej prebudila pomerne neskoro, okolo desiateho roku života. Odvtedy však príbehy priam chrlí.

Narodila sa v roku 1974, vyštudovala literárnu vedu a niekoľko rokov pracovala ako prekladateľka a lektorka. Okrem toho sa naplno venovala spisovateľskej činnosti. Jej detská séria o Lili Vetroplaške a trilógia o elfoch sa stali bestsellermi nielen v Nemecku, ale aj v mnohých iných krajinách.

Tanya Stewnerová: Alea Aquarius 7: Im Bannkreis des Schwurs

© Verlag Friedrich Oetinger GmbH, 2021

Text © Tanya Stewner, 2021

Illustrations © Claudia Carls, 2021

Translation © Zora Sadloňová, 2023

Slovak edition © Albatros Media Slovakia, s. r. o., 2023

Všetky práva sú vyhradené. Žiadna časť tejto publikácie sa nesmie kopírovať
a rozmnožovať za účelom rozširovania v akejkoľvek forme alebo akýmkoľvek spôsobom bez písomného súhlasu vydavateľa.

ISBN v tlačenej verzii 978-80-566-3389-2

ISBN e-knihy 978-80-566-3401-1 (ePDF)

ISBN e-knihy 978-80-566-3402-8 (epub)

ISBN e-knihy 978-80-566-3403-5 (mobi)

Obsah

Florencia

Wilma Pútnička

Komplikácia

Najlepší z najlepších

Prísaha vládcovi

Jazerná mágia

Lafora

Predkapela

Tanec v daždi

Blatúšici

Trblietavé bytosti

Evelin

Adetariovia

Horúčkovitý sen

Zákruty života

Sankt Goarshausen

Veveričí hrad

Jedna

Vzduchový tunel

Priestor predkov

Sesterské puto

Dolapení

Lovkyňa

Vodné dieťa

Dcéra svojej matky

Navždy tvoj

Domček na strome

Hajaro

Úsvit

Opäť jasnozelené

Dor Tenarr

Kliatba

Moc magických bytostí

Brimka

Do Benátok

Alea zdesene vykríkla. Stratila rovnováhu. Lennox bleskurýchlo siahol po jej ruke, no nedokázal zabrániť tomu, aby sa naklonila dopredu. V nasledujúcom okamihu spadla a Lennoxa stiahla so sebou. Len v poslednej sekunde sa zachytil konštrukcie. Pravou rukou sa pevne držal podlahového priečnika a na ľavej ruke mu celou svojou váhou visela Alea. Lešenie sa hojdalo.

Zachvátila ju panika. Pod jej rozkývanými nohami sa roztvárala priepasť. Múr hradu pod bol vysoký najmenej dvadsať metrov a od istej smrti ich oboch delila iba Lennoxova ruka.

Lennox sa vzoprel a pokúsil sa oboch vytiahnuť nahor. Nestabilita a neprestajné knísanie lešenia mu však znemožňovali kontrolovať vlastné pohyby.

Skúsil to ešte raz. Márne.

Nik nevydal ani hláska. Alea nekričala a Lennox nemal pre ňu nijaké posledné dramatické slová. Celá situácia bola príliš neskutočná. Príliš vážna. Odrazu sa opäť ocitli na prahu smrti.

Lennox sa s výkrikom pokúsil pozbierať všetku silu a podarilo sa mu vytiahnuť seba aj Aleu o kúsok vyššie. Teraz mal zohnutú ruku. Lenže ako ich má dostať cez okraj? To v nijakom prípade nezvládne!

Alei celým telom prebehla mrazivá triaška. Bude toto ich koniec? Zomrú tu?

Florencia

Lennox držal Aleu za ruku. Jemne, láskavo, no zároveň intenzívne a silno. Bol Oblivion, ochranca. Pri najmenšom náznaku nebezpečenstva by sa aj za cenu vlastného života usiloval Aleu zachrániť. Nielen preto, lebo bol jej bojovník a strážca, ale najmä preto, lebo ju miloval. Už len pri tom pomyslení Alei pohrával úsmev na perách.

„Ahoj!“ vytrhol ju Lennox zo zamyslenia. „Neviem, o čom si rozmýšľala, ale pokojne v tom pokračuj, celá pritom žiariš.“

Alea mu s úsmevom stisla ruku. „Myslela som na teba,“ povedala tíško morskou rečou – hajarou.

Lennox zastal. Uprostred preplneného nástupišťa sa k nej s úsmevom obrátil, zozadu jej položil ruku na krk a pritiahol si ju k sebe. Ich pery splynuli do dlhého bozku.

Až keď do nich niekto vrazil a ozvali sa talianske nadávky, so smiechom sa od seba odtrhli a kráčali ďalej. „Náš vlak odchádza o pol hodiny, presne podľa plánu,“ skonštatovala Alea s očami upretými na informačnú tabuľu.

„Mali by sme Benovi dať vedieť, že všetko ide ako po masle,“ navrhol Lennox.

Skoro ráno opustili Crucis a kapitán Ben ich zaviezol člnom na taliansku pevninu. Tam obaja nasadli do autobusu a teraz stáli na hlavnej stanici vo Florencii, kde sa to hemžilo ľuďmi ako včelami v úli. Odtiaľto vyrazia rýchlikom do Porýnia-Falcka, lebo v tejto spolkovej krajine sa nachádza povesťami opradená skala Loreley, ktorá ukrýva skutočne výnimočné tajomstvo. Navyše, Alea do nej vkladá veľkú nádej…

Lennox rýchlo pritiahol Aleu k stene na kraji nástupišťa tak, aby stáli chrbtami k ostatným ľuďom, a vytiahol mobil. Na zadnej strane bola prilepená ropušnica s vytreštenými očami. Táto ryba, veľká asi ako toast, sa starala o to, aby nikto nedokázal vystopovať, komu Alea volá alebo píše správy.

Lennox sa pobavene usmieval, pretože opäť opatrne uchopila prístroj končekmi prstov len za okraj. „Vravel som ti predsa, že môžeš ropušnicu používať ako držadlo. Vôbec jej to neprekáža.“

„Tak dobre.“ Alea opatrne chytila magickú bytosť celou rukou. „Ty to vieš najlepšie, si predsa jej pán.“ Oblivioni mali schopnosť privolať ropušnice a požiadať ich, aby využili svoje magické maskovacie schopnosti na zahalenie lodí, celých miest, menších predmetov alebo napríklad toho, čo sa práve dialo na internete. Ryby pritom nikdy nereagovali na otázky či akékoľvek iné pokusy o komunikáciu a raz Lennox dokonca povedal, že ani nevie, či vôbec dokážu hovoriť. Zato vedel, že rybám neprekáža, keď sa ich ostatní dotýkajú, lebo to jednoducho cítil.

Alea začala vyťukávať správu pre Bena, keď sa vtom na displeji objavil prichádzajúci videohovor.

„To je Tess,“ povedal Lennox a Alea prijala hovor.

Len čo sa nadviazalo spojenie, na obrazovke sa objavili tri dôverne známe tváre: Tess Taurus, najlepšia Aleina priateľka a spolubývajúca v kajute, ktorá pre ňu znamenala pevnú kotvu v búrke a zároveň bola najšikovnejším človekom, akého poznala. Ďalšia bola pehavá uličnícka tvár Samuela Draca, najmladšieho člena partie, ktorý bol pre Aleu niečo ako mladší brat. V skutočnosti bol Sammy bratom Bena Libru, ktorému patrila tretia tvár na displeji. Ben bol ich kapitán a na palube Crucis jediný dospelý člen posádky. Nikto iný nevedel tak dobre zachovať pokoj a postarať sa, aby celá skupina držala pokope.

Všetci traja Alei s Lennoxom zakývali. „Čauko!“ zvolal Sammy a zoširoka sa usmial, takže odhalil obrovskú dieru medzi prednými zubami. „Ako sa máte? Čo sa udialo? Zažili ste už nejaké dobrodružstvo?“

Alea sa zasmiala. Odkedy opustili loď, uplynuli len tri hodiny. „Niéé, zatiaľ nič poriadne.“

Lennox sa pousmial. „Najvzrušujúcejšou udalosťou boli raňajky, pre ktoré sme teraz celkom bez peňazí.“

Lístky na vlak zhltli takmer všetky financie Alfa cru, a tak im už na nič iné nezostali peniaze. Veď cestou k Loreley si už nejako poradia…

„Určite ešte zažijete totálne dokonalé dobrodružstvo!“ Sammy prikyvoval, ako keby chcel súhlasiť sám so sebou. „Váš cieľ má taký obrovský dobrodružný potenciál, že by ste museli chodiť so škatuľou na hlave, aby ste nijaké dobrodružstvo nezažili.“

„Alea s Lennoxom by zažili dobrodružstvo aj so škatuľou na hlave,“ podotkol Ben. „O tom som absolútne presvedčený.“

„Hmm…“ Sammy sa nad jeho slovami zamyslel – a po chvíľke tému uzavrel: „Dobrodružstvá so škatuľou na hlave sú pravdepodobne tie najlepšie dobrodružstvá zo všetkých najlepších dobrodružstiev, aké si človek dokáže predstaviť. So škatuľou na hlave všetko zostáva extrémne tajomné a ultimatívne záhadné…“

Zdalo sa, že Tess mu chce jednu vraziť. Miesto toho si nakoniec len zhlboka vzdychla. Alea tušila prečo. Tess chcela ísť s nimi, lebo skala Loreley sa nachádza neďaleko Kolína nad Rýnom. A v Kolíne žije dievča, do ktorého je Tess po uši zaľúbená. Kiara-Katharina – čiže Kit – býva vo viacgeneračnom dome v Slnečnom mieste, kde žije aj Sammyho a Benov dedko Ernest. Lenže na tretí lístok na vlak už nemali peniaze. Navyše by do Kolína nestihli zájsť, pretože len čo sa Alea s Lennoxom dostanú k Loreley, začne sa ich misia: vyhľadať Aleinu sestru – dvojča.

Anthea, skrátene Thea. Už len pomyslenie na sestru Aleu nesmierne rozrušilo. Možno nepotrvá dlho a konečne sa stretnú a po prvý raz sa objímu! Tessina smutne pretiahnutá tvár však Aleu veľmi rýchlo vrátila do reality.

„Závidím vám všetky tie voľné dni, ktoré strávite v Ríme,“ pokúsila sa priviesť kamarátku na iné myšlienky. Zatiaľ čo oni s Lennoxom budú hľadať Theu, Tess s Benom a so Sammym sa budú v trojici plaviť do Ríma. Najneskôr devätnásteho septembra sa tam všetci piati stretnú, lebo Alea vo vízii strieborného vlákna videla, ako ich úhlavný nepriateľ a najväčší protivník doktor Orion presne v ten deň sedí pred kioskom neďaleko známeho Kolosea a pije espreso. Plánovali, že ho vystriehnu a zajmú. Ben, Sammy a Tess budú mať viac než dosť času nájsť kiosk z vízie strieborného vlákna, hraním na ulici zarobiť dosť peňazí a potom si za ne popozerať všetky pamiatky v Ríme.

„Hej, Rím je určite super,“ odvetila Tess so svojím mierne francúzskym prízvukom. Zatiaľ čo hovorila, na pleci jej pristála čajka, ktorú volali teta Hildegarda. Tess sa o ňu starala, keď mala zlomené krídlo, a odvtedy malá čajka sivá neopustila loď. V Tessinej spoločnosti sa očividne cítila úžasne a Sammy práve včera povedal, že ak by mal raz niekto stavať pomník pre Tess, určite by to bola socha, ktorej by na pleci sedela čajka.

Tess pohladkala tetu Hildegardu po hlave a povedala: „Bude to tu na palube bez vás dosť čudné, kým sa znovu uvidíme…“

„To teda hej,“ zastonal Sammy. „Vôbec neviem, ako to vydržím! Ku komu sa mám pritúliť, keď mi bude zima? A kto mi ukáže ďalšie triky sebaobrany? A s kým budem viesť kvalifikované debaty o chuchvalčekoch?“ Sammy miloval rozprávať ľuďom o svojej oddane chránenej zbierke chuchvalčekov a hrčiek a Alea bola zo všetkých členov partie týmto diskusiám najviac naklonená.

„Keď sa budeš chcieť pomaznať, príď za mnou,“ navrhol Ben bratovi.

„Veď aj prídem!“ zvolal Sammy. „Lenže s tebou som sa maznal až do zbláznenia a moju grandióznu potrebu mojkať sa už jednoducho sám uspokojiť nedokážeš.“

Ben si vzdychol a Tess bola odrazu hrozne zamestnaná rátaním jednotlivých pierok tety Hildegardy – alebo čo to vlastne práve robila. Hlavne aby sa nemusela maznať. Nebola ten typ.

„Keď sa vrátime, tak to doženieme,“ sľúbila Alea malému kráľovi všetkých maznáčikov. „Vystískam ťa tak, že sa nebudeš môcť ani nadýchnuť.“

Sammy spokojne kývol rukou. „Paráda. Toto sme si teda vysvetlili.“ Namieril kameru mobilu dolu na palubu. „Pozdravte môjho miláčika!“ Na displeji sa objavila veselá tulenia tvárička. Sammyho tuleň sa volal Hrčka a žil na Crucis ako domáce zviera.

„Ahoj, Hrčka!“ pozdravili Alea s Lennoxom naraz.

Tulení ňufáčik sa neprestajne zväčšoval, až sa dotkol obrazovky a zanechal na nej vlhkú usoplenú stopu. Tess čosi zahrešila po francúzsky, rýchlo schmatla mobil a poutierala displej.

„Myslím, že by sme s Lennoxom už mali ísť k vlaku,“ povedala Alea. „Zajtra si znovu zavoláme.“ Keď sa na vyčistenej obrazovke opäť všetci objavili, zakývala im na rozlúčku. „Mám vás rada, vy moji komickí čudáci!“

„Aj my teba, Snehulienka!“ zaškrekotal Sammy a mľaskavo pobozkal čerstvo poutieraný displej.

Tess ho za to tresla po hlave a mobil si ochranársky pritisla na hruď. „Tak zajtra,“ počuli ju ešte povedať a videohovor sa skončil.

„Tí traja mi budú chýbať,“ vzdychla si Alea. „Nie, všetci piati! Teta Hildegarda a Hrčka, samozrejme, tiež.“

Lennox si ju privinul, pritisol si líce k jej lícu a pobozkal ju na čelo. Nemusel nič hovoriť. Rozhodne nebola sama, lebo on bol s ňou. Toto dobrodružstvo prežijú vo dvojici, a hoci Alei budú chýbať ostatní členovia Alfa cru, veľmi sa tešila na to, že nejaký čas budú s Lennoxom len sami.

Veľmi opatrne zasunula mobil s ropušnicou späť do ťažkého Benovho batoha, ktorý mala od neho požičaný, a ruka v ruke sa vybrali na nástupište. Keď o niekoľko minút prifrčal ich vlak, rýchlo sa im podarilo nájsť pokojné miesto pre dvoch. Zatiaľ čo Lennox odkladal batohy a čiernu gitaru na miesto vyhradené na batožinu, Alea sa vzrušene dívala z okna. Začala sa ich cesta. Ako sa skončí? Aké ťažkosti budú musieť prekonať?

Mimovoľne si položila ruku na brucho. Pod bielym tričkom mala ľadvinku so svojimi najvzácnejšími pokladmi: s dvoma dobre zabalenými striebornými vláknami, pomocou ktorých možno vidieť krátke záblesky budúcnosti, a so zlatým plášťom, ktorý dostala od mlčiacich Šamírov a pomocou ktorého sa dá nazrieť zase do minulosti. Hodvábne jemné rúcho mala starostlivo zložené v ľadvinke tesne priliehajúcej k telu, aby jej ho nemohol nikto ukradnúť ako strieborný plášť, ktorý jej vodná panna Mura strhla z chrbta.

Sammy nebol ani trochu nadšený, keď mu Alea oznámila, že si chce zobrať magické poklady so sebou. Mytologický význam jeho mena Draco bol totiž „strážca pokladu“. Navyše ho sám kráľ mlčiacich Šamírov poveril, aby dával pozor na zlatý plášť. Alea však bola presvedčená, že strieborné vlákna aj plášť jej môžu pomôcť pri hľadaní They, čo napokon uznal aj Sammy.

Tretí predmet v Aleinej ľadvinke bola malá fľaštička, ktorú dostala od svojej matky Nelani. Skrývalo sa v nej čosi neskutočne vzácne – spätný menič DNA, ktorý z nej môže opäť urobiť dievča mora. Keď jej doktor Orion pred niekoľkými týždňami pichol injekciu, premenil ju na suchozemkyňu, čím ju zbavil všetkých schopností a znakov morských ľudí. Jej mama však vynašla ...

Koniec ukážky